การออกใบกำกับภาษีของสถานีบริการน้ำมัน
โดย...สมชาย ชูเกตุ
8 ม.ค. 2559

โดย...สมชาย ชูเกตุ
ธุรกิจที่มีผู้ประกอบการเข้าออกอยู่ตลอดเวลาอีกธุรกิจหนึ่ง   ก็คือ สถานีบริการน้ำมันหรือปั๊มน้ำมัน มีการแข่งขันสูงระหว่างผู้ประกอบการด้วยกัน แต่ละสถานีบริการน้ำมันจะมีกลยุทธ์ต่างๆ มาใช้กับผู้ใช้บริการเสมอ เช่น เติมน้ำมันครบ 800 บาท แถมน้ำเปล่า 1 ขวด หรือ คูปองสำหรับใช้เป็นส่วนลดในการซื้อสินค้าหรือบริการที่สถานีบริการน้ำมันได้ขายสินค้าหรือให้บริการนอกเหนือจากขายน้ำมัน สถานีบริการน้ำมันบางแห่งเน้นให้บริการเรื่องความสะดวก ความสะอาดของห้องน้ำ ซึ่งก็ได้ผลดี นับว่าเป็นกลยุทธ์ที่ประสบผลสำเร็จ ทำให้สถานีบริการน้ำมันอื่นๆ ต่างก็ปรับตัวเรื่องห้องน้ำกันยกใหญ่ทีเดียว  
สถานีบริการน้ำมันหรือปั๊มน้ำมัน นอกจากจะขายน้ำมันแล้วยังมีการขายสินค้าอุปโภคบริโภค บริการเปลี่ยนถ่ายน้ำมันหล่อลื่น ล้าง อัดฉีด รถยนต์และบริการอื่นๆ อีก ซึ่งกำไรของการขายสินค้าหรือการให้บริการอื่นๆ ที่กล่าวมา คิดแล้วอาจจะมากกว่ากำไรจากการขายน้ำมันอีกด้วยซ้ำไป ผู้ประกอบการสถานีบริการน้ำมันอาจเป็นผู้ประกอบการที่เป็นบุคคลธรรมดา ห้างหุ้นส่วนจำกัดหรือบริษัทจำกัด แล้วแต่ผู้ประกอบการว่าจะเลือกประกอบการในรูปแบบใด การประกอบการสถานีบริการน้ำมันจะมีภาษีสรรพากร 2  ประเภท มาเกี่ยวข้อง คือ ภาษีเงินได้และภาษีมูลค่าเพิ่ม     
การออกใบกำกับภาษีในระบบภาษีมูลค่าเพิ่มสำหรับการขายน้ำมันหรือสินค้าและบริการอื่นๆ ต้องออกใบกำกับภาษีในรูปแบบใด มีข้อยกเว้นหรือเงื่อนไข อย่างไรบ้าง
ใบกำกับภาษีได้แบ่งออกเป็น 2 ประเภท คือ ใบกำกับภาษีแบบเต็มรูปและใบกำกับภาษีอย่างย่อ บางท่านอาจนึกไม่ออกว่ารูปร่างหน้าตาใบกำกับภาษีเป็นอย่างไร หากท่านไปซื้อสินค้าจากร้านค้าที่เป็นผู้ประกอบการจดทะเบียนภาษีมูลค่าเพิ่ม โดยเฉพาะห้างสรรพสินค้าหรือร้านสะดวกซื้อ จะได้รับใบกำกับภาษีอย่างย่อ เพราะกฎหมายให้ผู้ประกอบการค้าปลีกหรือผู้ประกอบการที่ขายสินค้าหรือให้บริการรายย่อย สามารถออกใบกำกับภาษีอย่างย่อได้ เพื่อความสะดวก รวดเร็ว ในการขายสินค้าหรือให้บริการ เว้นแต่ ลูกค้าร้องขอใบกำกับภาษีแบบเต็มรูป ผู้ประกอบการจดทะเบียนภาษีมูลค่าเพิ่มต้องออกใบกำกับภาษีแบบเต็มรูปให้ 
สถานีบริการน้ำมันหรือปั๊มน้ำมัน ขายสินค้าและให้บริการรายย่อยแก่บุคคลจำนวนมากผู้ประกอบการจึงมีสิทธิที่จะออกใบกำกับภาษีอย่างย่อได้ ไม่ว่าจะขายน้ำมัน สินค้า ขนมของขบเคี้ยว เครื่องดื่ม หรือค่าบริการต่างๆ แต่ถ้าหากลูกค้ารายใดต้องการใบกำกับภาษีแบบเต็มรูป ผู้ประกอบการจะต้องออกให้เสมอ  
อย่างไรก็ตาม หากลูกค้าที่จ่ายเงินค่าน้ำมันในแต่ละครั้งไม่ถึง 1,000 บาท ผู้ประกอบการไม่ต้องออกใบกำกับภาษีให้ลูกค้าก็ได้ เพื่ออำนวยความสะดวกแก่ผู้ประกอบการ ทั้งนี้  ในแต่ละวัน เมื่อสิ้นวันทำการ ผู้ประกอบการต้องนำมูลค่าการขายที่ลูกค้าซื้อน้ำมันในแต่ละครั้งที่มีจำนวนไม่ถึง 1,000 บาท มารวมมูลค่าเพื่อออกใบกำกับภาษีอย่างย่อเพียง 1 ฉบับ ซึ่งจะใช้เป็นหลักฐานในการจัดทำรายงานภาษีขาย สามารถชี้แจงเจ้าหน้าที่เมื่อถูกตรวจได้
สถานีบริการน้ำมันหรือปั๊มน้ำมันที่ได้ขายสินค้าหรือบริการอื่นๆ ควรศึกษาการออกใบกำกับภาษีเต็มรูป ใบกำกับภาษีอย่างย่อ ทำอย่างไรจึงจะถูกต้อง ไม่มีปัญหาทีหลัง ศึกษาเพิ่มเติมได้ที่ประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ 54) เรื่อง กำหนดลักษณะและเงื่อนไขของการประกอบกิจการขายสินค้าหรือให้บริการรายย่อย การออกใบกำกับภาษีของผู้ประกอบการจดทะเบียน ตามมาตรา 86/8 แห่งประมวลรัษฎากร และการเก็บรักษารายงาน ตามมาตรา 87/3 แห่งประมวลรัษฎากร สวัสดีครับ